Walter Samuel

**Walter Adrián Samuel** (lindur më 23 mars 1978 si **Walter Adrián Luján**) është një ish futbollist profesionist argjentinas. Samuel konsiderohet një nga qëndër-mbrojtësit më të mirë të gjeneratës së tij dhe një nga mbrojtësit më të fuqishëm. Ish shoku i tij te Interi dhe Argjentina Javier Zanetti e ka konsideruar atë si lojtarin më të fortë me të cilin ka luajtur.

Samuel e nisi karrierën si futbollist me klubin argjentinas Newell's Old Boys. Një vit më pas, ai u transferua te Boca Juniors, me të cilën do të luante për tre vitet e ardhshme. Performancat e dalluara i lejuan një kalim në Evropë te Roma në vitin 2000. Me klubin kryeqytetas italian, Samuel pati sukses kolektiv dhe individual, duke fituar një *Scudetto* dhe një Superkupë. Në vitin 2004, ai firmosi në Spanjë me Real Madridin, por qëndrimi i tij atje ishte i shkurtër.

Në vitin 2005, Samuel u rikthye në Itali duke firmosur me Interin, klub me të cilin luajti për nëntë sezone, duke fituar pësë kampionate rresht; në sezonin 2009–10, ai ishte një nga lojtarët kryesor në fitimin e *tripletës* nën drejtimin e José Mourinhos. Në vitet e fundit të karrierës, Samuel luajti në Zvicër me Baselin.

Në nivel ndërkombëtar, Samuel luajti 56 ndeshje dhe shënoi 5 gola me Argjentinën. Ai luajti në dy edicione të FIFA Kupës së Botës, një edicion të Copa Américas dhe në edicionin e vitit 2005 të FIFA Kupës së Konfederatave, ku Argjentina arriti në finale.

## Karriera me klube
### Vitet e para
Samuel e nisi karrierën e tij si profesionist në Argjentinë me Newell's Old Boys në vitin 1996. Një vit më pas, ai u transferua te Boca Juniors, me të cilën regjistroi 103 ndeshje dhe pesë gola deri në vitin 2000. Po në atë vit, klubi italian Roma pagoi rreth 20 milion € për shërbimet e tij.

Gjatë kohës së tij në Romë, Samuel u bë një nga mbrojtësit më të mirë në kampionat. Në sezonin e tij të parë në Itali, ai fitoi *Scudetton* (e treta në historinë e Romës) dhe Superkupën Italiane.

Në verën e vitit 2004, Samuel u transferua te Real Madridi në Spanjë për 25 milion €. Në sezonin e tij të vetëm në Madrid, Samuel u aktivizua në 30 ndeshje dhe shënoi 2 gola, edhe pse performancat e tij ishin nën nivelin e pritshëm.

### Internazionale
parapamje|majtas|Samuel në stërvitje me Interin.
Në gusht 2005, Samuel u rikthye në Serie A duke firmosur një kontratë katër-vjeçare; *Zikaltrit* paguan 16 milion € për kartonin e tij. Ai bëri debutimin e tij në Superkupën Italiane 2005 kundër Juventusit, duke u aktivizuar si zëvëndësues në minutën e 63të; Interi fitoi ndeshjen dhe trofeun falë një gol të Verón në kohën shtesë. Pas një ndalese tre javore për shkak pezullimi, Samuel u rikthye dhe bëri debutimin e tij në Serie A më 21 shtator, duke shënuar golin e vetëm në fitoren kundër Chievo Veronës në transfertë. Më 24 nëntor, në një ndeshje të fazës së grupeve të Ligës së Kampioneve kundër Petržalka, Samuel luajti në një formacion me 11 lojtarë jo-italian, me Luís Figon që ishte lojtari i vetëm nga Evropa. Ai e mbylli sezonin e tij të parë me Interin duke luajtur në 42 ndeshje në të gjitha kompeticionet; Interi u shpall kampion i Serie A pasi Juventusi u rrëzua nga kategoria për trukime ndeshjesh. Ekipi gjithashtu fitoi edhe kupën pas fitores 4–2 me rezultat të përgjithshëm kundër Romës, me Samuel i cili luajti në të dy finalet.

Më 23 dhjetor 2007, në *Derby della Madonnina* kundër Milanit, Samuel pësoi një dëmtim gjatë momentit që po markonte brazilianin Kaká. Disa javë më pas, ai i'u nënshtrua një operacioni në ligamentin e kryqëzuar anterior. Samuel u rikthye në stërvitje në tetor 2008 dhe e rifitoi vendin e titullarit nën drejtimin e trajnerit José Mourinho. Ai u rikthye në fushë më 9 nëntor në fitoren minimale 1–0 kundër Udineses.

Samuel ishte një nga lojtarët më të rëndësishëm të ekipit gjatë sezonit 2009–10, duke formuar një dyshe në mbrojtje sëbashku me Lúcion. Në atë sezon, Interi fitoi kampionatin, kupën dhe UEFA Ligën e Kampioneve, duke arritur një *tripletë* historike. Ai shënoi golin e parë të sezonit më 20 tetor në ndeshjen e tretë të fazës së grupeve të Ligës së Kampioneve kundër Dynamo Kyiv, duke shmangur humbjen në San Siro; ai shënoi me kokë pas një krosimi të Wesley Sneijder. Kjo ishte ndeshja e 8të rresht pa fitore e Interit në Ligën e Kampioneve. Kjo fitore rezultoi të ishte vendimtare në garën për titullin, që u fitua nga *Zikaltrit* me dy pikë diferencë. Pas kësaj, Samuel luajti ndeshjen e tij të 100të me klubin në Serie A takimin kundër Lazios, duke shënuar një nga dy golat e suksesit në Stadio Olimpico. Samuel e mbylli me 42 ndeshje dhe 4 gola; ai u vlerësua nga media për performancat e tij kundër Barcelonës në gjysëm-finale dhe Bayern München në finalen e Ligës së Kampioneve.

Më 7 nëntor 2010, Samuel këputi ligamentin e kryqëzuar anterior në ndeshjen kundër Brescias në shtëpi; ky dëmtim e mbajti jashtë fushave për disa muaj, duke humbur suksesin e ekipit në FIFA Kupën e Botës për Klube. Ai u rikthye në aksion më 15 maj 2011 duke u aktivizuar në minutat e fundit të barazimit 1–1 kundër Napolit në transfertë. Pas përfundimit të ndeshjes, Samuel shprehu lumturinë që luajti ndeshjen e parë pas gjashtë muajsh, duke deklaruar: "Ndihem mirë dhe jam i kënaqur që luajta të paktën disa minuta në këtë ndeshje. Falenderoj stafin mjekësor për punën e tyre pas dëmtimit tim, familjen time që më qëndroi pranë dhe tifozët." Ai e mbylli sezonin 2010–11 me 15 ndeshje në të gjitha kompeticionet.

parapamje|djathtas|Samuel (#25) duke luajtur me Inter Legends, 2016.
Më 5 shkurt 2012, Samuel luajti ndeshjen e tij të 500të si profesionist në humbjen 4–0 në transfertë kundër Romës. Në fund të sezonit, ai firmosi një kontratë të re një-vjeçare, duke e zgjatur qëndrimin e tij në Milano në tetë sezone. Më 7 tetor, në derbin e parë të sezonit 2012–13, Samuel shënoi golin e vetëm të fitores kundër Milanit; Samuel i kishte fituar të dhjetë ndeshjet derbi të luajtura. Në qershor 2013, ai e rinovoi kontratën për sezonin 2013–14, e cila do të ishte sezoni i fundit për të me Interin.

Ai shënoi golin e parë në sezonin 2013–14 më 9 shkurt 2014, duke i dhënë Interit fitoren kundër Sassuolos; kjo ishte fitorja e parë e *Zikaltërve* për vitin 2014. Pesë ditë më pas, Samuel luajti ndeshjen e parë si kapiten në mungesë të Javier Zanettit dhe Esteban Cambiassos në fitoren 2–1 kundër Fiorentinës. Goli i tij i fundit me klubin erdhi në prill në fitoren 4–0 në transfertë kundër Sampdorias. Samuel u largua nga klubi në përfundim të sezonit 2013–14; me Interin, ai luajti 236 ndeshje në të gjitha kompeticionet dhe fitoi 13 trofe. Ai luajti ndeshjen e fundit me klubin më 10 maj 2014 në fitoren 4–1 kundër Lazios: kjo fitore i siguroi Interit një vend në UEFA Ligën e Evropës për sezonin e ardhshëm.

### Basel
Më 23 korrik 2014, Samuel firmosi një kontratë një-vjeçare me klubin zviceran Basel. Ai debutoi zyrtarisht me ekipin më 23 gusht në fitoren 4–0 kundër ekipit amator CS Italien në kupë. Debutimi i tij në Super Ligën Zvicerane më 31 gusht në fitoren 3–1 kundër Young Boys. Më 25 maj 2014, Samuel shënoi golin e parë me Baselin në fitoren 4–3 kundër St. Gallen në javën e fundit të kampionatit. Në përfundim të sezonit, Basel fitoi kampionatin për të herë të 6të rresht; ky ishte trofeu i parë i Samuel në Zvicër.

Në qershor 2015, Samuel rinovoi kontratën me klubin edhe për një vit. Megjithatë, disa muaj më pas ai shprehu qëllimin për t'u tërhequr nga futbolli në përfundim të sezonit për shkak të problemeve fizike. Më 10 dhjetor, ai luajti ndeshjen e 100të në kompeticionet e UEFAs në fitoren 1–0 në INEA Stadion kundër Lech Poznań në fazën e grupeve të Ligës së Kampioneve.

Samuel luajti ndeshjen e tij të fundit si futbollist në moshën 38 vjeç më 25 maj 2016 në humbjen minimale kundër Grasshoppers. Baseli e fitoi sërisht kampionatin në fund të sezonit dhe ky ishte trofeu i dytë për argjentinasin. Gjatë dy sezoneve më Zvicër, Samuel regjistroi 47 ndeshje dhe 3 gola në të gjitha kompeticionet.

## Karriera ndërkombëtare
parapamje|majtas|Samuel me Argjentinën (2022).
Samuel ishte pjesë e ekipit nën-20 që fitoi edicionin e vitit 1997 të Kupës së Botës nën-20. Ai debutoi në turnament në fitoren 3–0 kundër Hungarisë në ndeshjen e parë të Grupit E, si dhe luajti dhe më dy ndeshjet e tjera të grupit qê u fitua nga Argjentina.

Samuel bëri debutimin e tij me ekipin e parë më 3 shkurt 1999 në ndeshjen miqësore kundër Venezuelës, duke shënuar një nga dy golat e fitores 2–0 në Maracaibo. Disa muaj më pas, ai mori pjesë në Copa América 1999, duke u aktivizuar në të gjitha ndeshjet si titullar, me Argjentinën që u eliminua në çerek-finale nga Brazili.

Samuel ishte titullar i rregullt në kualifikueset e FIFA Kupës së Botës 2002, duke u aktivizuar në 17 nga 18 ndeshje gjithsej. Ai shënoi dy gola, respektivisht në fitoret 5–0 kundër Venezuelës dhe 2–0 kundër Perusë. Argjentina u kualifikua në Kupën e Botës si fituese e grupit. Trajneri Marcelo Bielsa e thirri në finalet e turnamentit, aty ku Argjentina i eliminua në fazën e grupeve; Samuel luajti si titullar në të tre ndeshjet e grupit.

Në qershor 2005, Samuel luajti në FIFA Kupën e Konfederatave 2005, aty ku Argjentina shkoi deri në finale. Një vit më pas, ai u la jashtë listës së lojtarë që do të luanin në FIFA Kupën e Botës 2006 nga trajneri José Pékerman. Në maj 2010, trajneri Diego Maradona njoftoi se Samuel do të ishte pjesë e ekipit që do të luante në edicionin e vitit 2010 të Kupës së Botës, duke u rikthyer në ekipin kombëtar pas katër vitesh. Në ndeshjen e dytë të fazës së grupeve, Samuel pësoi një dëmtim në kofshë në fitoren 4–1 kundër Koresë së Jugut, duke humbur pjesën e mbetur të turnamentit. Argjentina u eliminua në çerek-finale nga Gjermania.

Samuel luajti ndeshjen e tij të fundit me Argjentinën më 11 gusht 2010 në fitoren 1–0 në ndeshjen miqësore kundër Irlandës në Dublin. Ai gjithsej luajti 56 ndeshje dhe shënoi 5 gola për *La Albiceleste*.

## Profili i lojtarit
Samuel konsiderohet si një nga mbrojtësit më të mirë të gjeneratës së tij. i cili dallohej në duelet ajërore, si në fazën mbrojtëse ashtu dhe në atë sulmuese. Në mbrojtje, Samuel shquhej për pozicionimin e tij, aftësinë për të lexuar lojën si dhe markimin e fortë si dhe ndërhyrjet e ashpëra. Këto aftësi i fituan pseudonimin *Il Muro* (Muri). Pavarësisht aftësive si futbollist, karriera e Samuel u kushtëzua nga disa dëmtime madhore që ndikuan në fizikun e tij.

## Jeta personale
Ai lindi me emrin Walter Luján, por e ndryshoi mbiemrin e tij origjinal (të trashëguar nga babai i tij biologjik që e kishte braktisur) në Samuel, atë të babait të tij birësues. Samuel është i martuar me Cecillan dhe sëbashku kanë dy djem.

## Pas futbollit
Në gusht 2019, Samuel filloi kursin për të marrë licensën Pro të UEFAs për trajner. Po në atë vit, ai u vendos në rolin e ndihmës-trajnerit te Kombëtarja argjentinase. Në dhjetor 2022, Samuel ishte pjesë e stafit tektik të Argjentinës që fitoi FIFA Kupën e Botës 2022.

## Statistikat e karrierës
### Klube
Burimi: 

### Kombëtarja
Burimi: 

#### Golat me kombëtaren
:*Rezultatet e Argjentinës të listuara të parat, kolonat e golave tregojnë rezultatin pas çdo goli të shënuar nga Samuel.*
* Primera División: Apertura 1999, Clausura 1999
* Copa Libertadores: 2000

;Roma
* Serie A: 2005–06, 2006–07, 2007–08, 2008–09, 2009–10
* Coppa Italia: 2005–06, 2009–10, 2010–11
* Supercoppa Italiana: 2005, 2006, 2008, 2010
* UEFA Liga e Kampioneve: 2009–10

;FC Basel
*ESM Ekipi i Vitit: 2001–02, 2003–04
*Mbrojtësi i Vitit i Serie A: 2010
* I nominuar në FIFA FIFPro World XI: 2005, 2009, 2010
*Ekipi i Ëndërrave i Argjentinës nga IFFHS (Ekipi C): 2021

## Referime 
## Lidhje të jashtme
*Profili  te Super Liga Zvicerane
*Walter Samuel te Football Database
*Walter Samuel te World Football